บริษัทประกันชีวิตฟันกำไรกระฉูด
ธุรกิจประกันชีวิตอู้ฟู่ 9 เดือนกำไร 3.34 หมื่นล้านบาท โต 49.63%
7 ธ.ค. 2555

ธุรกิจประกันชีวิตอู้ฟู่ 9 เดือนกำไร 3.34 หมื่นล้านบาท โต 49.63%
บริษัทประกันชีวิต 22 แห่ง จากทั้งหมด 25 บริษัท รายงานผลการดำเนินงานไตรมาส 3 ปี 2555 ต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีกำไรสุทธิรวม 3.34 หมื่นล้านบาท เพิ่มขึ้น 49.63% เมื่อเทียบกับงวดเดียวกันของปีก่อนที่มีกำไรสุทธิ 2.25 หมื่นล้านบาท
บริษัท ไอเอ็นจี ประกันชีวิต กำไรสุทธิ 870 ล้านบาท เพิ่มขึ้น 147.86% บริษัท อลิอันซ์ อยุธยา มีกำไรสุทธิ 1,323 ล้านบาท เพิ่มขึ้น 131.29% บริษัท ธนชาตประกันชีวิต กำไรสุทธิ 1,422 ล้านบาท เพิ่มขึ้น 129.35% บริษัท เอไอเอ มีกำไรสุทธิ 1.69 หมื่นล้านบาท เพิ่มขึ้น 60.94% บริษัท เมืองไทยประกันชีวิต กำไรสุทธิ 3,284 ล้านบาท เพิ่มขึ้น 62.98%
ขณะที่บริษัท เจนเนอราลี่ ประกันชีวิต (ไทยแลนด์) มีกำไรสุทธิ 73.97 ล้านบาท จากไตรมาส 3 ปี 2554 ขาดทุน 53.43 ล้านบาท บริษัท แอ๊ดวานซ์ ไลฟ์ แอสชัวรันส์ มีกำไรสุทธิ 19 ล้านบาท จากงวดเดียวกันของปีก่อนขาดทุน 51 ล้านบาท บริษัท แมนูไลฟ์ ประกันชีวิต (ประเทศไทย) กำไรสุทธิ 70 ล้านบาท จากปีก่อนขาดทุน 89 ล้านบาท
สำหรับบริษัทประกันชีวิตที่เคยมีกำไรในงวดเดียวกันของปีก่อน แต่ไตรมาส 3 ของปีนี้ประสบผลขาดทุน ประกอบด้วย บริษัท ไทยคาร์ดิฟ ประกันชีวิต ขาดทุนสุทธิ 24 ล้านบาท จากงวดเดียวกันของปีก่อนกำไร 40 ล้านบาท
บริษัท โตเกียวมารีน ประกันชีวิต (ประเทศไทย) ขาดทุนสุทธิ 56 ล้านบาท ดีขึ้นเมื่อเทียบกับงวดเดียวกันของปีก่อนที่ขาดทุน 132 ล้านบาท บริษัท สยามซัมซุง ประกันชีวิต ขาดทุนเพิ่มขึ้นเป็น 270 ล้านบาท จากงวดเดียวกันของปีก่อนที่ขาดทุนสุทธิ 127 ล้านบาท